Verdens første flyvende elbil ruller nu af samlebåndet

Verdens første rigtige flyvende elbil – en elbil, der både kan køre på vejene og lette lodret fra dem – er ikke længere science fiction. Det amerikanske firma Alef Aeronautics har angiveligt startet produktionen af Model A i Californien, og dermed tager personlig luftmobilitet et skridt, som selv Tesla ikke har turdet tage.

Men det er ikke alle, der er overbeviste om, at det helt holder vand.

Alef hævder, at Model A er den første ægte flyvende elbil, fordi den både kan køre på almindelige veje og lette lodret – uden landingsbane. Den er 100 procent elektrisk og er lovlig som bil og certificeret til at flyve.

Alef har arbejdet på projektet i over ti år, fik luftdygtighedscertifikat fra FAA i 2023 og har allerede over 3.500 forudbestillinger til en samlet værdi af en milliard dollars. Det er voldsom interesse for en bil til 300.000 dollars – 1,9 millioner kroner – og et tydeligt tegn på, at nogle mennesker rigtig gerne vil kunne svæve over myldretidskøerne.

Testkunder får de første – under strenge forhold

De allerførste Model A bliver håndbygget i Alefs Silicon Valley-facilitet og leveret til en eksklusiv gruppe early adopters. De får træning, compliance-gennemgang og løbende support, før de må slippe bilen løs i virkeligheden – og selv dér kun under stærkt kontrollerede forhold.

– Vi er glade for at kunne fortælle, at produktionen af den første flyvende bil er startet til tiden. Folk har ventet. Vi er endelig klar til at få produktionen i luften, siger CEO Jim Dukhovny.

Netop “i luften” har Alef allerede demonstreret. I februar frigav virksomheden optagelser af Model A i vellykkede urbane testflyvninger.

Model A i dag — Model Z i morgen

Den kan køre 354 kilometer, flyve 177 kilometer og har alt fra en gimbal-ophængt kabine og lukkede rotorer til redundant fremdrift og en nødskærm. Alef hævder ovenikøbet, at energiforbruget pr. tur er lavere end en Tesla. Hmm.

Mens Model A er en to-personers ultralight “early adopter”-bil, har Alef langt større planer: I 2035 vil de lancere Model Z, en firepersoners flyvende sedan til omkring 35.000 dollars – med 321 kilometers flyverækkevidde og op mod 643 kilometer på jorden. Og, hvis alt går efter planen: autonom flyvning.

Skeptikerne flokkes

Ikke alle er dog lige overbeviste om, at virksomheden vil klare sig i mål. Kritikere peger på en række store udfordringer – fra regulatoriske bjerge og produktions- og certificeringsproblemer til det faktum, at mange af de “forudbestillinger”, som Alef fremhæver, kun er små, fuldt refunderbare depositummer og langt fra garanti for salg i den endelige form.

Scott Shafer argumenterer for, at det hele er et scam.

Andre eksperter og teknik-skeptikere mener, at konceptet som det står i dag snarere ligner et genialt proof-of-concept end et praktisk køretøj, der vil ændre hverdagen for almindelige bilister. Der er også tvivl om, hvorvidt en så kompleks konstruktion nogensinde vil klare sig igennem både luft- og vejmyndigheders strenge krav på en måde, som gør den realistisk for almindelig brug.

Med andre ord: selvom Alef har sat sig et ambitiøst mål og allerede vækket stor interesse, er der stadig mange, der betragter den flyvende bil som en drøm med forhindringer snarere end en nært forestående realitet. Branchen venter spændt – men med et sundt mål af skepsis.

Verdens første flyvende elbil ruller nu af samlebåndet